DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal miżuri dwar it-tisħiħ ta’ ċerti aspetti tal-preżunzjoni tal-innoċenza u tad-dritt li wieħed ikun preżenti waqt il-proċess fil-proċedimenti kriminali /* SWD/2013/0479 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT Li jakkumpanja d-dokument Proposta għal miżuri dwar it-tisħiħ ta’ ċerti aspetti tal-preżunzjoni tal-innoċenza u tad-dritt li wieħed ikun preżenti waqt il-proċess fil-proċedimenti kriminali 1. Definizzjoni tal-problema Problemi ġenerali: 1. M’hemmx biżżejjed protezzjoni tad-drittijiet fundamentali tal-persuni suspettati u akkużati bħala riżultat ta’ protezzjoni insuffiċjenti tal-prinċipju tal-preżunzjoni tal-innoċenza fl-UE. L-eżistenza ta’ standards minimi komuni fl-Artikolu 48 tal-Karta tad-Drittijiet Fundamentali tal-Unjoni Ewropea (“il-Karta”) u l-Artikolu 6(2) tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali (“il-KEDB”) jidher li hija insuffiċjenti biex jiġi protett dan il-prinċipju fil-prattika. Il-każistika tal-Qorti Ewropea tad-Drittijiet tal-Bniedem (“il-QEDB”) turi li sar ksur ta’ dan il-prinċipju b’mod kostanti u ripetutament. Il-preżunzjoni tal-innoċenza hija prinċipju kumplessiv li huwa kumplimentari għal drittijiet proċedurali oħrajn, inklużi dawk li diġà ġew trattati mil-liġi tal-Unjoni. L-għan globali huwa li jiġi żgurat id-dritt għal proċess kriminali ġust. Ma jkunx hemm proċess ġust jekk il-preżunzjoni tal-innoċenza ma tiġix rispettata. 2. Il-protezzjoni insuffiċjenti tad-drittijiet fundamentali tikkawża fiduċja reċiproka insuffiċjenti bejn l-Istati Membri fir-rigward tas-sistemi ġudizzjarji rispettivi tagħhom. Dan ifixkel il-funzjonament bla xkiel tar-rikonoxximent reċiproku tas-sentenzi u l-kooperazzjoni ġudizzjarja. Problemi speċifiċi: 1. Protezzjoni insuffiċjenti kontra referenzi pubbliċi għall-ħtija mill-awtoritajiet tal-infurzar tal-liġi u dawk ġudizzjarji qabel il-kundanna. L-awtoritajiet xi kultant jirreferu għall-persuni suspettati jew akkużati, fid-dikjarazzjonijiet jew fid-deċiżjonijiet uffiċjali, bħala ħatja ta’ reat qabel ma tittieħed id-deċiżjoni finali mill-qorti. 2. Protezzjoni insuffiċjenti tal-prinċipju li l-piż tal-provi jaqa' fuq il-prosekuzzjoni u li kull dubju dwar il-ħtija għandu jibbenefika lill-persuna akkużata; b'mod partikolari, protezzjoni insuffiċjenti fil-prattika fil-każijiet li fihom il-piż tal-provi jiġi trasferit lid-difiża. 3. Protezzjoni insuffiċjenti tad-dritt li wieħed ma jinkriminax ruħu, inkluż id-dritt li ma jikkooperax u d-dritt għas-silenzju. Is-sistemi legali ta' xi Stati Membri jippermettu li eżerċizzju tad-dritt li wieħed ma jinkriminax ruħu, li ma jikkooperax u d-dritt għas-silenzju jista' jintuża bħala evidenza kontra l-persuna suspettata jew akkużata; spiss ma jkun hemm l-ebda rimedju effettiv u dissważiv fil-każ ta' ksur. 4. Protezzjoni insuffiċjenti tad-dritt li wieħed ikun preżenti waqt il-proċess[1] - sentenza u kull deċiżjoni li tista’ twassal għaċ-ċaħda tal-libertà teħtieġ il-preżenza tal-persuna akkużata. Mhux l-Istati Membri kollha għandhom rimedji xierqa fil-każ ta’ ksur. Grupp ta’ persuni affettwati Potenzjalment, il-persuni suspettati jew akkużati kollha fi proċedimenti kriminali fl-UE huma affettwati. Madwar 10 miljun proċediment kriminali jseħħu fl-UE kull sena. Il-QEDB sabet 10 Stati Membri tal-UE li qed jiksru d-dritt tal-preżunzjoni tal-innoċenza bejn l-1.1.2007 u l-31.12.2012, f’total ta’ 26 kawża. Għaliex hemm il-ħtieġa tal-intervent pubbliku? Il-protezzjoni insuffiċjenti attwali ta’ ċerti aspetti tal-preżunzjoni tal-innoċenza taffettwa l-fiduċja reċiproka bejn l-awtoritajiet ġudizzjarji - u konsegwentement il-funzjonament bla xkiel taż-żona Ewropea tal-ġustizzja. Il-prinċipji u l-mekkaniżmi tal-QEDB ma rriżultawx fi protezzjoni biżżejjed fil-prattika, kif muri mill-każistika tal-QEDB. Mhuwiex probabbli li jsiru aktar bidliet fuq il-bażi tal-qafas legali eżistenti fil-ġejjieni qarib. Jekk l-UE tieħu azzjoni leġiżlattiva, il-varjetà sħiħa ta’ mekkaniżmi ta’ rimedju tal-UE skont it-Trattat ikunu disponibbli biex jiġi żgurat li l-Istati Membri jikkonformaw mad-dritt għall-preżunzjoni tal-innoċenza li jinsab fil-leġiżlazzjoni tal-UE. Ċerti bidliet fil-leġiżlazzjoni ta' xi Stati Membri huma meqjusa neċessarji b’rispett sħiħ, madankollu, tal-prinċipji tas-sussidjarjetà u tal-proporzjonalità. 2. Analiżi tas-sussidjarjetà Tisħiħ tal-fiduċja reċiproka bejn l-awtoritajiet ġudizzjarji: Huwa preċisament minħabba l-importanza tagħha għall-funzjonament bla xkiel taż-Żona Ewropea tal-Ġustizzja Kriminali li, fil-programm ta’ Stokkolma[2] l-Kunsill Ewropew stieden lill-Kummissjoni biex tindirizza l-kwistjoni tal-preżunzjoni tal-innoċenza. Moviment tal-persuni: Il-persuni involuti fi proċedimenti kriminali barra minn pajjiżhom għandhom ikunu kunfidenti li huma protetti minn dritt ġenerali Ewropew li jitqiesu innoċenti. Il-Karta tal-UE fiha t-tali dritt; madankollu, il-Karta tista' biss tiġi invokata f'każ individwali jekk il-kwistjoni tkun relatata mal-applikazzjoni tal-liġi tal-UE mill-Istat Membru. Limiti tal-QEDB: Il-QEDB waħedha ma tistax tiżgura protezzjoni xierqa. Xi aspetti tal-preżunzjoni tal-innoċenza ma tqiesux reċentement jew b’mod estensiv mill-QEDB (pereżempju l-konsegwenzi u r-rimedji preċiżi ta’ ksur). Il-proċedura ta’ rimedju fil-QEDB mhijiex sodisfaċenti peress li tintervjeni biss ex post, wara li jkunu ntużaw ir-rimedji interni kollha, barra minn hekk taħt din il-proċedura għad hemm għadd kbir ta' kawżi pendenti li qed jistennew li jingħalqu. 3. Għanijiet tal-inizjattiva tal-UE L-għanijiet ġenerali huma: (1) li tiggarantixxi livell għoli ta’ protezzjoni tad-drittijiet proċedurali fundamentali fil-proċedura kriminali; (2) li żżid il-fiduċja reċiproka, u b’hekk titjieb il-kooperazzjoni ġudizzjarja. L-għanijiet speċifiċi huma li jiġi żgurat li: (1) il-persuni suspettati jew akkużati jitqiesu innoċenti mill-bidu sat-tmiem tal-proċedura kriminali sakemm jinstabu ħatja skont il-liġi, u jiġu ttrattati bħala tali mill-awtoritajiet ġudizzjarji tal-Istati Membri. (2) l-awtoritajiet li għandhom x’jaqsmu mal-kooperazzjoni ġudizzjarja u li huma involuti fl-eżekuzzjoni ta’ sanzjoni kriminali, ta’ miżura ta' investigazzjoni jew ta’ Mandat ta’ Arrest Ewropew maħruġ fi Stat Membru ieħor ikunu kunfidenti li d-deċiżjoni sottostanti ttieħdet fl-Istat Membru ta’ oriġini b’rispett sħiħ tal-preżunzjoni tal-innoċenza. L-għanijiet operattivi huma li jiġi żgurat li: (1) l-ebda persuna suspettata jew akkużata ma tkun imsemmija bħala ħatja mill-awtoritajiet ġudizzjarji qabel sentenza finali; (2) il-piż tal-provi tal-ħtija ta' persuna suspettata jew akkużata jaqa' fuq il-prosekuzzjoni u kwalunkwe dubju jibbenefika lil dik il-persuna; (3) id-dritt li wieħed ma jinkriminax ruħu, inkluż id-dritt li wieħed ma jikkooperax u d-dritt għas-silenzju, ta’ persuni suspettati jew akkużati jkunu protetti kif xieraq f'kull stadju tal-proċedura; (4) is-sentenza tittieħed fil-preżenza tal-persuna akkużata, ħlief f’każijiet speċifiċi (“deċiżjonijiet in absentia”). 4. Alternattivi ta’ politika Tqiesu erba' alternattivi: (1) Alternattiva 1 - iż-żamma tal-istatus quo - l-ebda azzjoni fil-livell tal-UE. (2) Alternattiva 2 – alternattiva mhux leġiżlattiva: it-tfassil ta' linji gwida u t-taħriġ dwar il-prattika tajba, il-kondiviżjoni ta' informazzjoni dwar l-aħjar prattiki possibbli u monitoraġġ imtejjeb. (3) Alternattiva 3 - żewġ alternattivi leġiżlattivi: (a) Alternattiva 3a) - Direttiva li tistabbilixxi regoli minimi li jikkonfermaw l-acquis tal-QEDB fir-rigward ta’ kull waħda mill-problemi speċifiċi u li tistabbilixxi rimedji effettivi fil-każ ta’ ksur. (b) Alternattiva 3b) - Direttiva bħal tal-Alternattiva 3a, iżda li tistabbilixxi regoli minimi li jipprevedu livell ogħla ta’ protezzjoni mill-acquis tal-QEDB (ħlief għan-nuqqas ta’ referenzi pubbliċi għall-ħtija mill-awtoritajiet ġudizzjarji, meta ma jkunx possibbli li wieħed imur lilhinn mill-prinċipju tal-QEDB) permezz tal-limitazzjoni jew anki l-esklużjoni tal-possibbiltà li jkun hemm eċċezzjonijiet għall-prinċipji ġenerali. 5. Valutazzjoni tal-impatti 5.1. Effettività fil-ksib tal-għanijet politiċi (1) Alternattiva 1 – il-livell ta’ protezzjoni jibqa’ l-istess, l-ebda titjib fil-fiduċja reċiproka. (2) Alternattiva 2 - inċentiv baxx għall-Istati Membri biex jindirizzaw il-problemi, minħabba n-nuqqas ta’ dispożizzjoni leġiżlattiva. (3) Alternattivi 3a) u 3b) (a) Fiduċja reċiproka miżjuda permezz ta' standards minimi komuni; inqas dewmien fil-kooperazzjoni ġudizzjarja, inqas spejjeż minħabba dewmien assoċjat, proċedimenti interrotti, proċessi mill-ġdid u appelli; fl-Alternattiva 3b) il-fiduċja reċiproka tkun imsaħħa aktar. (b) L-alternattiva leġiżlattiva tista' tiġi infurzata, mhux bħall-alternattivi mhux leġiżlattivi jew ta' status quo. (c) Il-persuni suspettati jew akkużati jibbenefikaw minn standards minimi fuq il-preżunzjoni tal-innoċenza u jibbenefikaw minn rimedji xierqa; fl-Alternattiva 3b), il-persuni suspettati jew akkużati jibbenefikaw minn standards minimi ogħla. (d) Mekkaniżmu ta’ rimedju effettiv kontra l-Istati Membri fil-każ ta’ ksur. (e) Inqas żbalji ġudizzjarji, tittejjeb mhux biss il-perċezzjoni ġenerali tal-Ġustizzja mill-persuna suspettata u akkużata, mill-vittmi, mill-awtoritajiet ġudizzjarji, mill-avukati tad-difiża u mill-pubbliku ġenerali, iżda wkoll jitnaqqsu l-ispejjeż li jirriżultaw minn protezzjoni insuffiċjenti ta’ dan id-dritt għall-Istati Membri (spejjeż ta’ proċeduri interni ta’ appell). 5.2. Impatti soċjali u Drittijiet Fundamentali (1) Alternattiva 1 - l-ebda titjib. (2) Alternattiva 2 - X’aktarx isir biss titjib varjabbli bejn l-Istati Membri minħabba n-nuqqas ta’ metodu ta’ infurzar. (3) Alternattivi 3a) u 3b) (a) Żieda fil-protezzjoni tad-drittijiet fundamentali tal-persuni suspettati jew akkużati permezz ta’ aktar kjarifika tal-Artikolu 48 tal-Karta tal-UE. (b) Bidla gradwali fil-kultura tal-prosekuzzjoni u l-awtoritajiet ġudizzjarji dwar ir-rispett lejn id-dritt għall-preżunzjoni tal-innoċenza. (c) Nuqqas ta' rispett possibbli lejn il-prinċipji tal-proporzjonalità u s-sussidjarjetà jekk l-aspetti kollha tal-Alternattivi 3a) u 3b) jiġu implimentati. (d) Riskju li tiġi kkodifikata l-ġurisprudenza tal-QEDB li qed tevolvi kontinwament permezz ta’ strument leġiżlattiv vinkolanti tal-UE. Jekk il-każistika tiżviluppa lejn protezzjoni aktar b’saħħitha, Direttiva vinkonlanti li tistabbilixxi l-livell preżenti ta’ protezzjoni ma tkunx aġġornata. (e) Għal 3b), jista' jkun hemm effett negattiv fuq l-amministrazzjoni tal-ġustizzja minħabba li d-drittijiet tal-individwi jissaħħu sal-punt li jistgħu eventwalment jagħmlu ħsara lill-effiċjenza tal-investigazzjoni u l-prosekuzzjoni. 5.3. Impatt fuq is-sistema legali tal-Istati Membri (1) Alternattiva 1 - id-diverġenzi bejn is-sistemi tal-Istati Membri għandhom jibqgħu minħabba li dawn ikomplu jevolvu skont linji strettament nazzjonali. (2) Alternattiva 2 – impatt limitat – ma tista' tiġi prevista l-ebda riforma leġiżlattiva minħabba li dawn ikunu dipendenti fuq ir-rieda tajba tal-leġiżlaturi nazzjonali. (3) Alternattivi 3a) u 3b): Bosta Stati Membri jkollhom jibdlu l-leġiżlazzjoni tagħhom skont il-problema speċifika. 5.4. Impatt finanzjarju u ekonomiku[3] (1) Alternattiva 1 - L-ebda piż finanzjarju immedjat, iżda lanqas ma jkun hemm tnaqqis tal-ispejjeż attwali tal-proċeduri tal-QEDB u l-appelli domestiċi, il-proċessi mill-ġdid, il-kumpens finanzjarju minħabba ksur tad-dritt tal-persuni suspettati għall-preżunzjoni tal-innoċenza. (2) Alternattiva 2 - L-istima tal-ispejjeż għas-sessjonijiet ta' ħidma, it-taħriġ u l-kondiviżjoni tal-aħjar prattiki hija inqas minn EUR 8 miljun fis-sena għal kull wieħed mill-aspetti tal-preżunzjoni tal-innoċenza, ħlief għat-tfassil tal-linji gwida (spiża ta’ darba ta’ EUR 47 520). Jekk dawn jiġu stabbiliti għall-erba’ aspetti, livell għoli ta’ sinerġiji jnaqqas l-ispejjeż totali. (3) Alternattiva 3a) - Fuq żmien twil, l-impatt finanzjarju stmat hawn taħt għandu jonqos gradwalment minħabba li d-dritt għandu jkun aktar rispettat, u b’hekk jitnaqqas l-użu tar-rimedji. Jista’ jkun hemm spejjeż ta’ taħriġ għall-avukati tad-difiża, l-uffiċjali tal-pulizija u dawk ġudizzjarji. L-ispejjeż stmati hawn taħt huma fis-sena u fl-Istati Membri kollha flimkien. (a) Nuqqas ta' referenzi pubbliċi għall-ħtija - l-ispejjeż għal rimedju addizzjonali (proċess mill-ġdid) għall-Istati Membri kollha minbarra AT, FI, LT, PL u SE huma: EUR 240 000. L-ebda spiża sostanzjali għal rimedji speċifiċi oħra (tneħħija tal-imħallef, id-dritt għad-danni). (b) Il-piż tal-provi jaqa' fuq il-prosekuzzjoni / kull dubju dwar il-ħtija jibbenefika lill-persuna akkużata - l-ispejjeż għal rimedju addizzjonali (proċess mill-ġdid) fl-Istati Membri kollha minbarra AT, FR u UK: bejn EUR 92 000 u EUR 920 000. (c) Id-dritt li wieħed ma jinkriminax ruħu, inkluż id-dritt li ma jikkooperax u d-dritt għas-silenzju - Jekk ir-rimedju addizzjonali jkun proċess mill-ġdid (attwalment disponibbli fi AT, FI, FR, HU): bejn EUR 98 000 u EUR 980 000; jekk ir-rimedju addizzjonali jkun in-nonammissibbiltà lill-qorti ta' evidenza miksuba bi ksur ta' dan id-dritt, l-ispejjeż iwasslu għaż-żieda fl-attività tal-prosekuzzjoni fi BE, BG, CY, EE, ES, HR, IE, LT, LV, NL, PL, SE (stmati għal bejn EUR 7 500 u EUR 75 000). (d) Id-dritt li wieħed ikun preżenti għall-proċess tiegħu - l-ispejjeż ta’ rimedju addizzjonali (proċess mill-ġdid) għal BE, BG, HU u LV: EUR 523 000. (4) Alternattiva 3b) (a) Nuqqas ta' referenzi pubbliċi għall-ħtija – l-istess bħal fl-Alternattiva 3a). (b) Il-piż tal-provi jaqa' fuq il-prosekuzzjoni / kull dubju dwar il-ħtija jibbenefika lill-persuna akkużata: - żieda fl-attività tal-prosekuzzjoni f’dawk l-Istati Membri fejn il-piż tal-provi jista’ attwalment jinqaleb (billi dawn il-każijiet ikunu limitati taħt 3b) fi BE, HR, FR, HU, IE, PT, ES, SE u UK). Ix-xenarju probabbli jagħti stima tal-ispejjeż ta' EUR 2,9 miljun. (c) Id-dritt li wieħed ma jinkriminax ruħu, id-dritt li ma jikkooperax u d-dritt għas-silenzju - żieda fl-attività tal-prosekuzzjoni f’dawk l-Istati Membri fejn dan id-dritt mhuwiex assolut (din is-sistema tkun abolita fl-Alternattiva 3b) fi BE, CY, UK, FI, FR, IE, LV, NL u SE). Ix-xenarju probabbli jagħti stima tal-ispejjeż ta' EUR 27 miljun. (d) Id-dritt li wieħed ikun preżenti għall-proċess tiegħu - l-ispejjeż jinvolvu riżorsi addizzjonali tal-pulizija biex jiġi żgurat li l-persuna suspettata jew akkużata tkun fiżikament miġjuba quddiem il-qorti (li skont il-liġi eżistenti attwalment isir il-proċess fl-assenza tagħha) fl-Istati Membri kollha minbarra CY, IE u DE. L-iffrankar jinvolvi l-ispejjeż tal-proċessi mill-ġdid kollha possibbli (jekk il-persuni kollha jkunu preżenti waqt il-proċess, ma jkunx hemm il-ħtieġa għal rimedju addizzjonali għall-proċessi in absentia). L-ispejjeż totali huma stmati bejn EUR 5,5 miljun u EUR 22 miljun. 6. Tqabbil tal-alternattivi / Alternattiva preferuta L-alternattiva preferuta hija taħlita ta' partijiet tal-Alternattivi 2, 3(a) u 3(b). Din tirrispetta bis-sħiħ il-prinċipji tas-sussidjarjetà u tal-proporzjonalità billi tipproponi livell differenzjat ta’ intervent tal-UE għal kull aspett tal-preżunzjoni tal-innoċenza, skont diversi fatturi: (i) l-impatt fuq il-funzjonament bla xkiel tal-istrumenti tar-rikonoxximent reċiproku: għandha tingħata attenzjoni partikolari għal dawk l-aspetti li joħolqu drittijiet konkreti u tanġibbli għaċ-ċittadini – milli l-prinċipji ġenerali tal-liġi kriminali proċedurali; (ii) jeħtieġ li jkun hemm intervent tal-UE aktar b'saħħtu għall-aspetti li mhumiex protetti b'mod xieraq mil-liġijiet nazzjonali u meta l-problemi jmorru lilhinn mill-applikazzjoni prattika ta' dawn il-liġijiet, u (iii) jeħtieġ li jkun hemm intervent tal-UE aktar b'saħħtu għal dawk l-aspetti fejn il-ġurisprudenza tal-QEDB ma tipprevedix standard li huwa għoli biżżejjed f'żona komuni tal-ġustizzja kriminali. (1) In-nuqqas ta' referenzi pubbliċi għall-ħtija - – Alternattiva 3a) iżda mingħajr rimedju speċifiku, minħabba li s-sitwazzjoni leġiżlattiva fl-Istati Membri hija aċċettabbli u li dan l-aspett huwa biss sa ċertu punt marbut mal-funzjonament taż-Żona Ewropea tal-Ġustizzja. (2) Il-piż tal-provi u kull dubju dwar il-ħtija għandhom jibbenefikaw lill-persuna akkużata – Alternattiva 3a) iżda mingħajr rimedju speċifiku, minħabba diġà hemm protezzjoni biżżejjed għal dan fil-leġiżlazzjoni tal-Istati Membri. (3) Id-dritt li wieħed ma jinkriminax ruħu, id-dritt li ma jikkooperax u d-dritt għas-silenzju – taħlita tal-Alternattivi 3a) u 3b): – jiġu stabbiliti l-prinċipji ġenerali li ġejjin mill-każistika tal-QEDB u jiġi stabbilit rimedju speċifiku fil-każ ta’ ksur – nonammissibbiltà tal-evidenza (Alternattiva 3a)); – jiġu permessi eċċezzjonijiet mid-dritt li wieħed ma jikkooperax skont il-każistika tal-QEDB (Alternattiva 3a)); – ma jiġix permess li l-eżerċizzju ta' dawn id-drittijiet iwassal għal inferenzi negattivi (Alternattiva 3b)); (4) Id-dritt li wieħed ikun preżenti għall-proċess tiegħu – Alternattiva 3a), inkluż li jiġi stabbilit rimedju speċifiku (proċess mill-ġdid). (5) Orizzontali: L-implimentazzjoni tkun appoġġata minn miżuri orizzontali dwar il-monitoraġġ, l-evalwazzjoni u t-taħriġ (partijiet tal-Alternattiva 2). Minħabba n-nuqqas ta’ dejta affidabbli huma provduti ċ-ċifri disponibbli b'mod tenttativ. L-Istati Membri kollha jkunu affettwati bi gradi differenti. Fl-aktar xenarju probabbli, l-ispejjeż tal-alternattiva preferuta jkunu dawn li ġejjin: – ma jirriżultaw l-ebda spejjeż (ħlief għat-taħriġ, l-evalwazzjoni u l-monitoraġġ) fir-rigward tal-ewwel żewġ aspetti tal-preżunzjoni tal-innoċenza; – jiġi projbit li s-silenzju jwassal għal xi inferenzi: EUR 27 miljun kull sena għal disa' Stati Membri flimkien; – għan-nonammissibbiltà tal-evidenza miksuba bi ksur tad-dritt li wieħed ma jikkooperax, l-ispiża stmata hija ta’ bejn minimu ta' EUR 7 500 u massimu ta' EUR 75 000 kull sena għal 12-il Stat Membru flimkien; – għad-dritt li wieħed jkun preżenti fil-proċess tiegħu, l-ispejjeż stmati huma ta' EUR 523,00 kull sena għal erba' Stati Membri flimkien; – Huwa eskluż ammont addizzjonali stmat ta’ EUR 1,3 miljun kull sena, li jirriżulta mis-sistema ta’ monitoraġġ u l-obbligi ta’ rappurtar li jridu jiġu ssodisfati mill-Istati Membri. L-ispejjeż totali għal kull Stat Membru huma kif ġej (minimu / massimu[4]): AT 305 164, BE 1 847 230 / 1 851 762, BG 126 521 / 126 985, HR 127 099 / 128 386, CY 266 173 / 267 655, CZ 158 698, EE 56 703 / 56 983, FI 640 664, FR 8 783 153, DE 6 630 288, EL 190 790, HU 231 851, IE 590 601 / 592 155, IT 480 388, LV 281 997, LT 93 657 / 94 047, LX 207 765 / 208 203, MT 82 850, NL 6 590 604 / 6 599 749, PL 373 953 / 382 782, PT 226 718, RO 144 338, SK 961 808, SI 133 248, ES 643 779 / 668 089, SE 1 589 620 / 1 591 443, UK 9 664 550 / 9 678 626. 7. Monitoraġġ u evalwazzjoni L-alternattiva preferuta se toħloq biss numru relattivament limitat ta' obbligi tal-Istati Membri (li, sa ċertu punt, jirriflettu l-obbligi imposti mill-KEDB u l-obbligi kostituzzjonali jew legali eżistenti f’ħafna Stati Membri); huwa mistenni li skadenza ta' 18-il xahar tipprovdi żmien biżżejjed biex jitwettqu l-bidliet meħtieġa fil-liġijiet u l-prattika nazzjonali. Id-Direttiva se tistipula li l-Istati Membri għandhom jagħtu rapport dwar l-implimentazzjoni effettiva tal-miżuri leġiżlattivi jew mhux leġiżlattivi. L-Istati Membri għandhom ikunu mħeġġa biex jiġbru dejta rilevanti sabiex jassistu f’dan il-proċess peress li bħalissa hemm nuqqas ta’ dejta affidabbli. Il-Kummissjoni ppjanat li twettaq studju empiriku speċifiku b'enfasi fuq il-ġabra ta' dejta minn tlieta sa ħames snin wara l-implimentazzjoni tal-istrument[5], sabiex takkwista għarfien kwantitattiv u kwalitattiv dettaljat dwar l-effettività tal-proposta. Id-dejta kollha miġbura tippermetti lill-Kummissjoni tevalwa l-konformità attwali fl-Istati Membri b’mod aktar b'saħħtu milli bl-użu tal-mezzi li kienu disponibbli sa issa. [1] Minbarra ċerti eċċezzjonijiet definiti sew (“deċiżjonijiet in absentia”). [2] ĠU C 115, 4.5.2010, p. 1. [3] Fir-rigward tal-Alternattivi ta’ politika 3a) u 3b), ikun hemm spiża stmata addizzjonali ta’ EUR 1,3 miljun fis-sena li tirriżulta mis-sistema ta’ monitoraġġ li trid tiġi implimentata fl-Istati Membri sabiex jiġu ssodisfati l-obbligi ta’ rappurtar u tinġabar id-dejta rilevanti [4] Mhux l-Istati Membri kollha huma kkonċernati bl-ispejjeż massimi/minimi, għaliex ma jkunux affettwati minn ċerti miżuri li diġà għandhom stabbiliti. [5] ĠU C 291, 4.12.2009, p. 1.